**Terveydenedistäjä**

Sirkka Viitala Oulun osastosta on toiminnallaan edistänyt Oulun terveyspisteen tunnettavuutta ja verkostoyhteistyötä. Oulun terveyspiste tekee vaikuttavaa jalkautuvaa työtä ja Sirkan myötä he tavoittavat aina uusia kohderyhmiä. Sirkan kanssa viestiminen on vaivatonta ja asiallista. Homma toimii, tarvittaessa nopeastikin saadaan terveydenedistäjät paikalle. Sirkka on toiminnallaan edistänyt myös eri toimialojen välistä yhteistyötä ja hänen aloituksestaan käynnistyi uusi ystäväkahvilatoiminta. Sirkalla on rautainen ote asioihin, mutta sydäntä lähellä ovat aina apua tarvitsevat ihmiset. Sirkka pitää myös omiensa puolta ja huolehtii Terveyspisteen vapaaehtoisten hyvinvoinnista esimerkillisesti.

**Kerääjä**

Liisa Rönkkömäki Kärsämäen osastosta on kokenut keräystoiminnan monitaituri. Liisa on osallistunut Nälkäpäivään yli 20 vuotta! Hän on ansiokkaasti hoitanut keräystoiminnan koordinaatiota: soitellut kerääjät, järjestellyt vuorot ja osallistunut itse aktiivisesti keräämiseen. Liisa on tunnollinen, tarkka ja hoitaa myös yhteistyöhön liittyvät asiat moitteettomasti. Liisa ei todellakaan koskaan kieltäydy tehtävistään, vaan on ensimmäisenä kädet savessa tekemässä.

**Nuori toimija**

Oulun osaston Henkka Loukkolaon reipas ruoka-avun vapaaehtoinen. Henkka on aina valmiina lähtöön auttamaan. Henkka on ahkeroinut niin ruoka-avun kahvilatoiminnassa kuin isommissakin tapahtumissa. Hän on rauhallinen ja ystävällinen. Henkka tekee minkä lupaa ja onkin siksi pidetty kaveri vapaaehtoisten keskuudessa. Henkka on löytänyt paikkansa ruoka-avun yhteisössä ja toiminnallaan näyttää hienoa esimerkkiä toimintaan sitoutumisesta.

**Muonittaja:**

Oulun osaston Vineeth Karuppasamynvapaaehtoistaival alkoi Helping hands-ryhmästä. Asunnottomien yön tapahtuman kautta Vineethin vapaaehtoistoiminnantie vei Kastellin ruoka-apuun. Tätä nykyä hän toimii Oulun osaston Red Cross kahvilan toimeliaana vetäjänä. Vineeth on toiminnallaan edistänyt erityisesti maahanmuuttajataustaisten vapaaehtoisten mukaanpääsyä toimintaan. Vineethillä on sydän paikallaan ja hän on aina valmiina auttamaan muita. Ruoka-avun vapaaehtoisena Vineeth on edistänyt erityisesti yhteisöllisiä ruokailuja ja osallistavaa toimintaa.

**Viestijä:**

Tanja Heiskanen Kuusamon osastosta on rohkeasti tuonut esille Kuusamon osaston toimintaa sosiaalisessa mediassa. Hän on osallistunut Oulun piirin sosiaalisen median my-day-esittelypäivään ja loihtinut ammattimaista viestinnällistä sisältöä someen. Tanjan kanssa yhteistyö sujuu vaivattomasti ja hänen positiivinen asenteensa luo iloa jokaiseen tapaamiseen! Tanjalla on myös kiinnostusta vaikuttaa ja kehittää piirin alueen viestintää osallistumalla viestintä- ja jäsenhankintavaliokuntaan sekä olemalla aktiivinen tiedottajien tapaamisissa.

**Luottamushenkilö:**

Jarno Rasinkangas Oulun osastosta on pitkän linjan Punaisen Ristin vapaaehtoinen. Vuosien varrella Jarno on toiminut tarkasti ja asiantuntevasti monessa erilaisessa luottamustoimessa niin osastossa kuin piiri ja keskustoimisto tasoilla. Viime aikoina Jarno on toiminut Oulun piirin talousvaliokunnassa. Hän on tuonut talousvaliokuntaan runsaasti ammatillista talousosaamistaan, josta on ollut piirille suurta hyötyä. Kiitoksena pitkästä urasta palkitsemme Jarnon vuoden 2024 luottamushenkilönä.

**Reddie Kids –ohjaaja:**

Anne-Mari Kemppainen Oulaisten osastosta on ansiokkaasti ja rohkeasti luotsannut Reddie Kids –kerhoa Oulaisissa. Anne-Mari on suunnitellut kerhoon monenlaista Punaisen Ristin toimintaa lapsille tutuksi tekevää toimintaa. Kerhoon osallistuneet ovat päässeet mukaan eksyneen pehmo-oravan pelastusharjoitukseen, tutustuneet turvalliseen luonnossa liikkumiseen ja oppineet ensiapuasioita tonttulan tapaturmien kautta. Anne-Mari on tehnyt Oulaisten Reddie kids -toimintaa tunnetuksi aktiivisella tiedottamisella ja hyvät uutiset ovat kantaneet myös piiritoimistolle asti!

**Monikulttuurisuustoimija:**

Liisa Pinola on Kajaanin osaston monikulttuurisuustoiminnan yhdyshenkilönä saanut toiminnan ihan uudelle tasolle ja koko paikkakunnan kaksisuuntainen kotoutuminen on kehittynyt merkittävästi. Eipä ihmekään, että monet maahanmuuttajat ovat kokeneet Kajaanin osaston merkittävimmäksi kotoutumisen tekijäksi paikkakunnalla. Liisa on ottanut ison roolin monien tapahtumien järjestämisessä ja osoittanut sekä vahvaa vastuunkantoa että aitoa sydämellistä halua tukea kotoutumista sekä edistää rasisminvastaista toimintaa. Liisassa yhdistyy toimeliaisuus, ystävällisyys ja kyky ottaa kaikki huomioon sekä aito halu auttaa apua tarvitsevia.

**Kouluttaja:**

Nykyään Oulun osastossa vaikuttavaLeila Eräpuro on toiminut ystäväkouluttajana ja henkisen tuen kouluttajana Lapin sekä Oulun piirien alueilla. Leila on hyvin täsmällinen ja osaava kouluttaja, joka huomioi koulutuksissaan aina valmiuden ja tuo valmiusajattelua aktiivisesti esille osana kaikkea Suomen Puinaisen Ristin toimintaa. Leila edistää ja kehittää vapaaehtoistyöllään eri toimialojen välistä yhteistyöstä. Yhteistyö Leilan kanssa on helppoa ja mukavaa. Hän hoitaa vapaaehtoistehtäviään järjestelmällisellä aikaansaavalla otteella. Leila tukee vapaaehtoistyöllään ajatusta yhdestä Punaisesta Rististä. Hän on todellinen vapaaehtoisvaikuttaja.

**Osastotoimija**:

Sievi-Ylivieskan osastonSatu Nuosmaa on vienyt vahvalla, toimeliaalla ja kehittävällä otteella osaston ystävätoimintaa eteenpäin. Sadun yhteistyö piirin kanssa on helppoa ja sujuvaa. Satu toimii myös ruoka-avun vapaaehtoisena ja on ollut kehittämässä osaston osallistavaa ruoka-aputoimintaa, kuten ESR-maksukorttitapahtumia. Ehtiipä Satu välillä hoitelemaan Nallesairaala-asioitakin, pienille ihmisillle suurella sydämellä!

**Henkinen tuen ja ensiavun-ryhmäläinen:**

Marita Schroderus Kajaanin osastosta on aktiivinen EA-ryhmäläinen, jonka löytää monesti päivystämästä.  Marita toimii myös toisena henkisen tuen ryhmänvetäjänä. Kohtaaminen ja henkisen tuen antaminen on Maritan vahvuus ja se tulee häneltä kuin luonnostaan. Maritalla on kyky olla tilanteessa aidosti läsnä. Lisäksi Marita on ollut aktiivinen muun muassa Ukrainan avussa, valmiusasioissa ja järjestipä hän myös rokotustukea kahtena vuonna. Kun Marita saa tehtävän hän ratkaisee ongelmat ja tekee tarvittavan. Hänen kanssaan on helppo tehdä yhteistyötä, kun sovitut asiat hoituvat. Marita on todellinen tehonainen!

**Vuoden Puheenjohtaja**

Antti Huhtala on Raahen osaston moniosaaja. Antti tuli aktiivisesti mukaan osaston toimintaan vuonna 2020, kun osastoa elvytettiin. Hän oli yksi avaintekijöistä, jotka toivat Raahen osastoon uutta virettä ja parempaa tulevaisuutta. Vuoden 2024 alusta lähtien Antti on puheenjohtajana merkittävästi edistänyt osastonsa eri toimialojen eteenpäin vientiä ja toimintaryhmien välistä toimivaa yhteistyötä. Rauhallisen luontoisen Antti kanssa yhteistyö on mutkattoman sujuvaa ja hommat tulevat hoidetuksi.

Kutsuttu **Valmiustoimija:**

Pitkän ja ansiokkaan Punaisen Ristin työuran jälkeen Päivi Jurvakaisen sydän jäi sykkimään Punaisen Ristin valmiustyölle ja varsinkin valmiuden sekä varautumisen parissa toimiville lukuisille vapaaehtoisille. Päivi on jatkanut Punaisen Ristin valmiuden edistämistä vapaaehtoisena toimien muun muassa valmiuskouluttajana. Hänen asiantuntevasta ja innostuneesta tavasta kertoa valmiudesta on saanut nauttia jo lukuisat vapaaehtoiset. Päivissä yhdistyy laajan tietämyksen lisäksi helposti lähestyttävyys ja aito sydämellisyys sekä kyky saada kaikki tuntemaan olonsa tervetulleeksi.

Kutsuttu **Osasto:** Muhoksen ja Utajärven osastot

Paikkakuntiensa auttamistoiminnan tulevaisuudesta huolehtiminen sai Muhoksen ja Utajärven osastojen hallitukset laittamaan päänsä yhteen ja yhteistuumin aloitettiin yhdistymisneuvottelut. Molempien osastojen vahvuudet tunnistettiin ja lähdettiin luomaan uutta Oulujoen osastoa niin, että entiset vahvuudet säilytetään ja niitä myös vahvistetaan. Myös toiminnan uudelleen aktivoiminen aiemmin yhdistyneillä alueilla Vaalassa ja Ylikiimingissä nousi selkeäksi tavoitteeksi. Tunnustamalla tarpeen ja toimimalla sen mukaisesti Muhoksen ja Utajärven osastot varmistivat hyvän pohjan Punaisen Ristin toiminnalle alueillaan.